Вывучаем слоўнікавыя словы ў II–IV класах

Дадатковы матэрыял у дапамогу настаўнікам руска- і беларускамоўных школ

Для ўстаноў агульнай сярэдняй адукацыі
з беларускай мовай навучання і выхавання

ІІ клас

**Калектыў[[1]](#footnote-1)** — група людзей, якія аб’яднаны якой-небудзь агульнай дзейнасцю, працай, вучобай, рашэннем пэўнай грамадскай задачы, агульнымі ідэямі, патрэбамі, інтарэсамі.

Абазначае прадмет, адказвае на пытанне ***што?***.

*Матэрыял з мэтай прапедэўтыкі вывучэння тэмы “Аднакаранёвыя словы”:* калектыўны, калектывізм.

*Прыклады спалучэнняў з іншымі словамі:* працоўны калектыў, дружны калектыў, вучнёўскі калектыў, згуртаваны калектыў.

*Прыклады сказаў:* Наш невялікі калектыў добра адпачыў у паходзе. На сцэне выступаў фальклорны калектыў. Педагагічны калектыў нашай школы мае шмат узнагарод.

Прыказкі

* Добрая ніва толькі ў калектыве.
* Няма мяжы сіле чалавечай, калі гэтая сіла — калектыў.
* Што аднаму цяжка даецца, тое калектывам лёгка бярэцца.

Загадка

Што аднаму не пад сілу, тое лёгка … *(калектыву).*

Слова ў творах

Калектыў мурашак весела працуе:

Пад ялінкай стройнай дом сабе будуе.

Дом шматпавярховы, з вокнамі, з дзвярыма.

Дом той не чапайце і праходзьце міма.

А. Мітраховіч

**Песня** — музычны твор для выканання голасам (звычайна пад музыку).

Абазначае прадмет, адказвае на пытанне ***што?***.

*Матэрыял з мэтай прапедэўтыкі вывучэння тэмы “Аднакаранёвыя словы”:* песенька.

*Прыклады спалучэнняў з іншымі словамі:* любімая песня, лірычная песня, слухаць песню, песня салаўя, абрадавыя песні, лебядзіная песня (твор чалавека з максімальнай праявай творчых здольнасцей); доўгая песня (значыць, нейкая справа, размова скончыцца не хутка); старая песня (гутарка ці справа ўжо былі, адбываліся шмат разоў і надакучылі чалавеку); цягне адну і тую ж песню (чалавек такім чынам хоча сказаць, што другі чалавек кажа аб адным і тым жа і гэта ўжо надакучыла); яго песня спета (у чалавека няма шанцаў на добрае развіццё падзей).

*Прыклады сказаў:* Якія народныя песні вы ведаеце? Давайце выканаем песню “Купалінка”! Я люблю слухаць песні жаўрукоў.

Прыказкі

* З песняй і праца спорыцца.
* Хутка песня пяецца, ды не хутка складзецца.
* Якая птушка, такая і песня.

Загадкі

* Гэтую песню спявала нам матуля, калі калыхала нас у калысцы. *(Калыханка.)*
* Што атрымаецца, калі мы злучым тэкст з мелодыяй і потым выканаем твор? *(Песня.)*

Слова ў творах

Наш край

Наш край яснавокі —

З маленства любімы куток.

Тут слова і песні вытокі.

На карце — кляновы лісток.

На радасць жыві і на славу,

Ні гора, ні ліха не знай.

Стой мужна за верную справу,

Наш край!

У. Паўлаў

Беларускія краявіды

Беларускія

Краявіды...

Перазвоны

Азёр і бароў.

Над палеткамі

Бульбы і жыта —

Песня

Велічных курганоў.

Гэта наша

Зямля дарагая,

Гэта нашы

Лугі і палі,

Над якімі

Спрадвеку лунае

Бусел —

Сімвал

Бяссмерця

Зямлі.

*А. Грачанікаў*

Цікавыя звесткі

Вядомая навагодняя песня “В лесу родилась елочка” была напісана Раісай Кудашавай. Яшчэ ў 1921 годзе тэкст песні пераклаў сам Янка Купала. Беларускамоўны варыянт стаў вядомы дзякуючы публікацыі перакладу ў дзіцячым часопісе «Зоркі» (№ 1, 1922 год).

1. Пазначанае слоўнікавае слова вывучаецца таксама ва ўстановах агульнай сярэдняй адукацыі з рускай мовай навучання і выхавання. [↑](#footnote-ref-1)